**Predkladacia správa**

Návrh na vyslovenie súhlasu Národnej rady Slovenskej republiky s Dohodou medzi vládou Slovenskej republiky a vládou Čiernej Hory o medzinárodnej cestnej osobnej a nákladnej doprave sa predkladá na základe bodu B.3. uznesenia vlády Slovenskej republiky č. 882 zo dňa 15. decembra 2010. Na základe uvedeného uznesenia bola dohoda podpísaná 26. mája 2011 v Lipsku na stretnutí ministrov dopravy pri príležitosti Medzinárodného dopravného fóra.

Vzhľadom na zmeny, ktoré nastali v politickom a hospodárskom usporiadaní Európy je potrebné pripraviť a uzatvoriť novú bilaterálnu dohodu o medzinárodnej cestnej doprave, ktorá musí zodpovedať medzinárodným zvyklostiam v tejto oblasti a právu EÚ. Nadobudnutím platnosti tejto dohody sa vo vzťahu medzi Slovenskou republikou a Čiernou Horou skončí platnosť Dohody medzi vládou Československej socialistickej republiky   
a vládou Federatívnej ľudovej republiky Juhoslávia o medzinárodnej automobilovej doprave z roku 1962.

Návrh na uzavretie Dohody medzi vládou Slovenskej republiky a vládou Čiernej Hory o medzinárodnej cestnej osobnej a nákladnej doprave rešpektuje Dohodu o stabilizácií a pridružení medzi Európskym spoločenstvom na jednej strane a Čiernou Horou na strane druhej.

Predkladaný návrh dohody je štandardnou bilaterálnou zmluvou, aké Slovenská republika uzatvára s jednotlivými štátmi v záujme podpory a rozvoja obchodnej spolupráce. Podobnú dohodu má uzatvorenú napr. s Chorvátskom a Macedónskom. Dohoda upravuje vykonávanie cestnej dopravy medzi Slovenskou republikou a Čiernou Horou - pravidelnú osobnú dopravu, príležitostnú autobusovú dopravu, kyvadlovú dopravu, nákladnú dopravu, povinnosti dopravcov a pokuty v prípade nedodržania ustanovení dohody.

Slovenskí dopravcovia budú mať právo vykonávať príležitostnú autobusovú dopravu, medzinárodnú kyvadlovú dopravu osôb a nákladnú dopravu medzi územiami štátov oboch zmluvných strán a cez tieto územia bez akýchkoľvek povolení príslušných orgánov Čiernej Hory.

Predložený návrh dohody je v súlade s ústavou a právnym poriadkom Slovenskej republiky, so záväzkami vyplývajúcimi z členstva Slovenskej republiky v Európskej únii,   
so záväzkami prevzatými v rámci iných platných zmlúv a obecne uznávanými zásadami medzinárodného práva.

Dohoda má charakter prezidentskej zmluvy a podľa čl. 7 ods. 5 Ústavy Slovenskej republiky má prednosť pred zákonmi. Podľa čl. 7 ods. 4 Ústavy Slovenskej republiky sa   
pred ratifikáciou dohody vyžaduje súhlas Národnej rady Slovenskej republiky. Dohoda sa formálne uzatvára ako vládna, keďže právny poriadok Čiernej Hory nedovoľuje uzavretie dohody tak, aby boli zmluvné strany označené oficiálnymi názvami štátov.